Ego Herveus Giemensis dominus, notum fieri volo tam futuris quam presentibus quod inter me et dominum meum Autiss. episcopum talis intervenit pactio: quod homines Conade in exercitum ducere non debeo, nisi eadem die qua domum suam exierint, domum suam possint reverti. Bannum Conade facere non possum, nisi de vino meo proprio quod ante festum Sancti-Martini ad usus meos emptum sit, et in domo mea repositum. De rachatatione terre mee que de feodo ipsius est quam ipsi debeo, in beneplacito ejus et in bona submonitione erit. De feodo Capelle de quo erat contentio in curia Domini episcopi faciam juris plenitudinem. De decima que est apud Interannum villam meam de qua canonici beati Stephani Autiss. se devestitos esse conqueruntur, concessi quod si probatum fuerit temporibus patris vel avi mei eos prefatam decimam habuisse, eis illam restituam. Ad majorem etiam pacis stabilitatem communi statutum est assensu quod si aliqua inter nos emerserit contentio, episcopus unum amicorum suorum eliget, et ego unum, illi vero duo tertium, qui tres, mediante juramento, bona fide litem terminabunt.